Ego Droco de Melloto, universis ad quos presentes littere pervenerint, salutem in vero salutari. Notum fieri volo quod, cum inter me et abbatem, et canonicos Beati-Johannis Senonensis, super quibusdam molendinis que ego, apud villam meam Vicinas, constituebam, esset contencio, pro eo quod bercios dictorum molendinorum cum indempnitate eorum non possem facere, in dominum et patrem nostrum Michaelem, venerabilem Senonensem archiepiscopum, et abbatem Beati-Petri-Vivi hinc inde compromisimus. Quibus mediantibus, in hunc modum pax est reformata. Siquidem dictus abbas et capitulum mihi et heredibus meis in perpetuum bercios dictorum molendinorum et justiciam ipsorum berciorum quitaverunt. Ego autem, in reconpensationem hujus quitacionis donavi ecclesie Beati-Johannis, in dictis molendinis, unum modium bladi singulis annis habendum, medietatem frumenti et medietatem tremesii; cujus una medietas in Natali Domini, et altera medietas in festivitate Beati-Johannis-Baptiste, annuatim, in perpetuum dicte ecclesie Beati-Johannis persolvetur. Ut hoc autem firmum sit et stabile, cartam istam notari feci et sigilli mei munimine corroboravi. Actum, anno incarnati Verbi Mº Cº LXXXXº sexto.